
Biroul Permanent

al

Camerei  Deputaţilor 

Vă înaintăm, alăturat, raportul asupra propunerii legislative pentru aprobarea taxei privind drumurile forestiere şi reducerea TVA la unele produse din lemn, cu care comisia noastră a fost sesizată în fond cu adresa Biroului Permanent nr. 387 din 16 decembrie 1999.

	Dan Constantinescu

PREŞEDINTE

RAPORT

asupra propunerii legislative pentru aprobarea taxei privind drumurile forestiere şi reducerea TVA la unele produse din lemn

In urma examinării propunerii legislative pentru aprobarea taxei privind drumurile forestiere şi reducerea TVA la unele produse din lemn, în şedinţa din 29 decembrie 1999, comisia a hotărât că aceasta nu poate fi acceptat şi propune Plenului respingerea pentru următoarele motive:

1. Precizăm că legislaţia României privind taxa pe valoarea adăugată se află în plin proces de armonizare cu cea a Uniunii Europene, iar facilitatea propusă de iniţiatorii acestei propuneri legislative contravine Directivei a 6-a a Uniunii Europene.

2. În propunerea legislativă iniţiatorii nu au prevăzut influenţele asupra bugetului de stat pe anul 2000 şi sursele de acoperire a golului de venituri, aşa cum cere art. 10 alin. (2) din Legea nr. 72/1996 privind finanţele publice.

3. În ce priveşte propunerea de instituire a taxei pentru drumurile forestiere calculată prin aplicarea cotei de 25% asupra preţului lemnului pe picior (art. 1 alin. (2) din propunerea legislativă), apreciem că aceasta ar conduce la o creştere exagerată a preţului materialului lemnos, greu de suportat de către agenţii economici prelucrători. 

Prezentul proiect de Lege face parte din categoria legilor ordinare.

	 Dan Constantinescu

PREŞEDINTE


Experţi parlamentari:

Bărdiţă Mariana

Onete Alexandru

Măţan Ofelia

